রাত ১০টা নাগাদ ওই অভিযান চালাকালীন বেন্টিঙ্ক স্ট্রিটে হেলমেট ছাড়া বাইক চালানোর অভিযোগে এক যুবককে পুলিশ আটক করে। লালবাজার সূত্রের খবর, তাঁর গাড়ির কাগজপত্র দেখতে চাইলে কর্তব্যরত ট্র্যাফিক কনস্টেবলের সঙ্গে তিনি প্রথমে বচসা জুড়ে দেন। ট্র্যাফিক কনস্টেবল সুমন বিশ্বাসের উর্দি ধরে তাঁকে ধাক্কাধাক্কি করেন আজহার আলি নামে ওই বাইক চালক। শেষমেশ কনস্টেবলকে ধাক্কা দিয়ে রাস্তায় ফেলে তিনি পালানোর চেষ্টা করেন। কিন্তু হেড কোয়ার্টার ট্র্যাফিক গার্ডের সার্জেন্ট পলাশ নট্ট-সহ অন্য পুলিশকর্মীরা তাঁকে ধরে ফেলেন। ওই যুবকের সঙ্গে আরও কয়েক জন ছিল বলে পুলিশের দাবি। অভিযুক্তদের বিরুদ্ধে ভারতীয় দণ্ডবিধির ৩৫৩ (সরকারি কর্মীকে কাজে বাধাদানের উদ্দেশ্যে মারধর) ও ১১৪ (ঘটনাস্থলে থেকে অপরাধে উৎসাহদান) ধারায় মামলা রুজু হয়েছে। আজহারের সঙ্গীদের খোঁজ চলছে।